Rykynčice

Rykynčice sú obec na Slovensku v okrese Krupina.

 Dejiny 
Rykynčice vznikli v roku 1964 zlúčením Dolných a Horných Rykynčíc. Dolné Rykynčice sú doložené v roku 1281. Patrili tunajším zemanom Rakonczayovcom, od roku 1327 Mikulášovi, od roku 1498 Paskovcom a od 16. storočia panstvu Bzovík. Roku 1715 je doložený mlyn, vinice a 81 domácností. Horné Rykynčice sa spomínajú v roku 1462. V 14. storočí ich od Štefana Rakonczaya kúpil Mikuláš. Neskôr patrili Palásthyovcom, koncom 18. storočia Koháryovcom a Coburgovcom. Obyvatelia sa zaoberali poľnohospodárstvom.

 Horné Rykynčice 
Po prvýkrát sa objavuje názov Felsewrakaucha (Horné Rykynčice) v roku 1327. Ďalšie pomenovanie Horných Rykynčíc je na listinách z roku 1422 – Felsewrakancha. Felserakoncza (1470), Fesew Rakoncza (1477, 1491, 1497) Felso Rakoncza (1489), Horne Rikinčice (1773), po maďarsky: Felsőrakonca. Prvá písomná zmienka o obci je z roku 1422, keď Štefan Palásthy dal do zálohu dve usadlosti Demetrovi Darášimu v Horných Rykynčiciach. Palásthyovci boli vlastníkmi do konca 18. storočia. Ďalšími vlastníkmi majetkov obce boli rody Koháryovcov a Coburgovcov. Roku 1715 obec mala 22 domácností, 1828 spolu 58 domov a 350 obyvateľov.

 Kultúra a zaujímavosti 
 Pamiatky 
 Rímskokatolícky Kostol Nepoškvrneného počatia Panny Márie v Dolných Rykynčiciach, neskorobaroková jednoloďová stavba so segmentovo ukončeným presbytériom a vežou tvoriacou súčasť jej hmoty, z roku 1788. Kostol prešiel obnovou v roku 1821. V interiéri sa nachádza polychrómovaný oltár z roku 1792 s obrazom od J. Zanussiho z Trnavy. Nachádzajú sa tu bočné oltáre Božského Srdca a Panny Márie Lurdskej. Ďalej sa tu nachádza organ z roku 1913. Kamenná neskorobaroková krstiteľnica pochádza z obdobia okolo roku 1800. Historizujúca výmaľba kostola je z roku 1930 od rožnavského maliara Júliusa Ádáma. Veža kostola je ukončená barokovou helmicou s laternou.

 Evanjelický kostol v Horných Rykynčiciach, jednoloďová klasicistická stavba s pravouhle ukončeným presbytériom a vežou tvoriacou súčasť hmoty kostola z roku 1794. Stojí na mieste drevenej modlitebne pôvodne z roku 1732. V roku 1887 bol kostol prestavaný. Veža kostola je ukončená ihlancovou helmicou, fasády sú hladké.

 Arborétum Felaťa 
Arborétum Felaťa sa nachádza asi 7 km juhovýchodným smerom od časti Dolné Rykynčice v nadmorskej výške 357 m n. m. na náhornej rovine so sklonom do 5 stupňov. Prvé exotické dreviny boli vysadené v roku 1957. Podľa najnovšieho zamerania pozemkov plocha chráneného areálu arboréta Felaťa predstavuje 13,21 ha. V arboréte je vysadených a evidovaných spolu 170 taxónov drevín, z toho 80 ihličnatých a 90 listnatých.

 Osobnosti obce 
 Rodáci 
 Ján Rotarides (* 1822 – † 1900), národný buditeľ, kultúrny pracovník a učiteľ
 Milan Odran (* 1937), polygot, prekladateľ a tlmočník.
 Ivan Mozoláni (* 1940), bábkoherec, herec, inšpicient, šepkár

 Pôsobili tu 
 Bohuslav Tablic (* 1769 – † 1832), miestny evanjelický kňaz, básnik, prekladateľ a literárny historik

 Referencie 

 Iné projekty 

 Externé odkazy 
 Oficiálna stránka obce
 Najkrajší kraj– turistické atrakcie v obci


Kategória:Obce okresu Krupina